የለገዳዲ ቁጥር 2 የውሃ ልማት ፕሮጀክት የግንባታ ስምምነት ተፈረመ
860 ሺህ የአዲስ አበባ ነዋሪዎችን ተጠቃሚ የሚያደርግ የለገዳዲ ቁጥር 2 የውሃ ልማት ፕሮጀክት የግንባታ ስምምነት ተፈረመ፡፡የአዲስ አበባ ከተማ አስተዳደር የከተማዋን የውሃ አቅርቦት በአጭር ጊዜ ውስጥ ለመቅረፍ በርካታ ፕሮጀክቶችን ቀርፆ በመንቀሳቀስ ላይ መሆኑን አስታውቋል፡፡ከተማ አስተዳደሩ በዛሬው ዕለት የለገዳዲ ቁጥር 2 የከርሰ ምድር ውሃ ልማት ፕሮጀክትን ለማስጀመር ግንባታውን ከሚያከናውኑ ስራ ተቋራጮች ጋር ስምምነት ተፈራርሟል፡፡ፕሮጀክቱ በሰሜንና ምስራቅ አዲስ አበባ የሚገኙ አከባቢዎችን በዋነኛነት በጉለሌ እና የካ ክፍለ ከተሞች የሚኖሩ የከተማዋ ነዋሪዎችን ተጠቃሚ የሚያደርግ ሲሆን ፕሮጀክቱ በሚከናወንበት አከባቢ ያሉ የኦሮሚያ ከተሞችን እና ወረዳዎችም የፕሮጀክቱ ተጠቃሚ ይሆናሉም ተብሏል፡፡2 ነጥብ 4 ቢሊየን ብር በጀት የተያዘለት ይህ ፕሮጀክት በአንድ ዓመት ተኩል ጊዜ ውስጥ እንደሚጠናቀቅም ይጠበቃል፡፡በቀን 86ሺ ሜትር ክዩብ የውሃ አቅርቦት እንደሚሰጥ የሚጠበቀው የለገዳዲ ቁጥር 2 የውሃ ፕሮጀክት 860 ሺህ የሚሆኑ የከተማዋን ነዋሪዎች ተጠቃሚ ያደርጋል ነው የተባለው፡፡በስምምነት ስነ-ስርዓቱ ላይ ንግግር ያደረጉት የአስተዳደሩ ምክትል ከንቲባ ኢ/ር ታከለ ኡማ አዲሱ የከተማዋ አስተዳደር ኃላፊነቱን ሲረከብ 50 በመቶ የነበረው የውሃ አቅርቦት ሽፋን በርካታ ጥልቅ የውሃ ጉድጓዶች ቁፋሮን በማካሄድ በሰባት ወራት ጊዜ ውስጥ ወደ 62 በመቶ ማሳደግ መቻሉን ጠቅሰዋል፡፡በቀጣይነትም ከዚህ ፕሮጀክት በተጨማሪ ሌሎች በግንባታ ላይ ያሉ ፕሮጀክቶችን በፍጥነት በማጠናቀቅ እና ተጨማሪ ፕሮጀክቶችን ተግባራዊ በማድረግ የከተማዋን የውሃ ጥያቄ ሙሉ በሙሉ ለመመለስ ጥረት እንደሚደረግ ተናግረዋል፡፡በጋራ ተጠቃሚነት መርህም በአዲስ አበባ ዙርያ ያሉ የኦሮሚያ ከተሞች ከነዚህ ፕሮጀክቶች ተጠቃሚ የሚሆኑበት አሰራር እንደሚዘረጋም ገልፀዋል፡፡(ምንጨ፡- የከንቲባ ጽህፈት ቤት)